तीन घंटे कृषि मंडी बंद, किसान हुए परेशान
मंडी संचालक व व्यापारी की सहमति से निर्णय
भास्कर संवाददाता | उज्जैन
मेहनताना बढ़ाने की मांग को लेकर हम्मालों ने शुक्रवार को तीन घंटे (सुबह 11 से दोपहर 2 बजे) के लिए कृषि उपज मंडी बंद करा दी। निराकरण के लिए पहले अनाज तिलहन व्यवसायी संघ कार्यालय में व्यापारी एकजुट हुए। इसके बाद दोपहर एक बजे मंडी समिति कार्यालय में अध्यक्ष, संचालक और व्यापारियों की बैठक हुई। अंतत: सात फीसदी बढ़ोतरी पर सहमति बन गई। इसके बाद दोपहर 2 बजे मंडी में नीलामी शुरू हो सकी। मंडी में 500 हम्माल हैं।
हम्मालों ने समिति को 48 घंटे का अल्टीमेटम दिया था। इसमें उन्होंने कहा था पारिश्रमिक नहीं बढ़ाया तो वे शुक्रवार से मंडी में हड़ताल कर देंगे। संगठन अध्यक्ष अब्दुल गफ्फार लाला ने बताया पिछले साल मंडी समिति और व्यापारियों के साथ त्रिपक्षीय वार्ता में मप्र हम्माल संगठन ने हम्मालों के पारिश्रमिक में दस फीसदी बढ़ोतरी करने का निर्णय लिया था। इस साल यह अवधि 28 फरवरी को खत्म हो गई। मंडी अध्यक्ष बहादुरसिंह बोरमुंडला ने बताया सभी श्रेणियों में उनके पारिश्रमिक में सात फीसदी बढ़ोतरी कर दी गई है।
व्यापारी प्रतिनिधि मुकेश हरभजनका ने बताया पूर्व में 60 किलो के कट्टे को तौलने पर एक क्विंटल तौलने के बराबर पारिश्रमिक लेते थे लेकिन अब ऐसा नहीं होगा। जितनी उपज तौलेंगे उन्हें उतना ही भुगतान किया जाएगा।
फसल बेचने के लिए किसानों को करना पड़ा इंतजार
तीन घंटे मंडी में नीलामी बंद होने से सबसे ज्यादा परेशानी किसानों को हुई। दूर-दराज से आए किसानाें को उपज बेचने के लिए इंतजार करना पड़ा। माकड़ाैन से हरिकिशन सोलंकी ने बताया किराए पर वाहन करके लाए हैं। मंडी में हड़ताल होनेे से चिंता बढ़ गई है। नीलामी नहीं हुई तो दोगुना किराया देना पड़ेगा। मालीखेड़ी के मोहनलाल चौहान ने कहा-त्योहार के लिए खरीदी करने एक ट्राली लेकर रात को मंडी में आए थे। दोपहर तीन बजे तक नीलाम नहीं हुई।
बैठक में मंडी अध्यक्ष व्यापारियों व हम्मालों से बातचीत करते हुए।
hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva